प्रत्यर्पण मामला : ब्रिटिश अदालत में पेश होगे असांजे  
वेबसाइट विकीलीक्स के संस्थापक जुलियन असांजे स्वीडन प्रत्यर्पण से बचने के लिए रविवार को एक ब्रिटिश अदालत में उपस्थित होंगे।
अमेरिका के हजारों गोपनीय राजनयिक संदेशों को सार्वजनिक कर चर्चा में आई वेबसाइट विकीलीक्स के संस्थापक जुलियन असांजे स्वीडन प्रत्यर्पण से बचने के लिए रविवार को एक ब्रिटिश अदालत में उपस्थित होंगे।  अत्यधिक सुरक्षा वाली लंदन अदालत में दो दिनों तक चलने वाली सुनवाई के दौरान स्वीडन द्वारा आस्ट्रेलियाई नागरिक असांजे के खिलाफ जारी गिरफ्तारी वारंट का परीक्षण किया जाएगा। असांजे पर स्वीडन में बलात्कार और छेड़खानी का आरोप है।  इस बीच असांजे के समर्थन में सोशलाइट जेमिमा खान के नेतृत्व में कई नामचीन हस्तियां लंदन में सोमवार को रैली निकालेंगी। उन्होंने इस बात पर जोर दिया है कि पूर्व कंप्यूटर हैकर के खिलाफ दो स्वीडिश महिलाओं द्वारा लगाए गए यौन उत्पीड़न के आरोप राजनीति से प्रेरित हैं। दक्षिण लंदन के बेलमार्श मजिस्ट्रेट कोर्ट के न्यायाधीश इस मामले में अपने फैसले को टाल सकते हैं। यदि फैसला असांजे के खिलाफ जाता है तो वह इस फैसले को इंग्लैंड के सुप्रीम कोर्ट में चुनौती दे सकते हैं।